## Odluka Ustavnog suda Republike Hrvatske broj U-I-46/1992. od 11. siječnja 1995.

### NN 5/1995 (23.1.1995.), Odluka Ustavnog suda Republike Hrvatske broj U-I-46/1992. od 11. siječnja 1995.

# USTAVNI SUD REPUBLIKE HRVATSKE

Ustavni sud Republike Hrvatske u sastavu predsjednik Suda Jadranko Crnić,
te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr Vojislav Kučeković,
Jurica Malčić, mr. Hrvoje Momčinović Ivan Marijan
Severinac i Mladen Žuvela, u postupku ocjene ustavnosti zakona, na sjednici
održanoj 11. siječnja 1995. godine, donio je ovu

## Odluku

1. Ukidaju se odredbe članaka 24. i 36. Zakona o izdavačkoj
djelatnosti ("Narodne novine", broj 28/1983, 47/1989 26/ 1993).

2. Odluka će se objaviti u "Narodnim novinama".

**Obrazloženje:**

Odredbom članka 24. Zakona o izdavačkoj djelatnost propisano
je da pojedinci mogu izdavati izvorna vlastiti književna, stručna
i znanstvena djela, kao i djela na kojimi su nasljeđem stekli autorsko
pravo.

Odredbom članka 36. istoga Zakona propisano je da su, izdavačka
organizacija, odnosno izdavač za prvo i svako izmijenjeno izdanje
knjiga i drugih publikacija dužni pribaviti stručno mišljenje dviju
ili više stručno kvalificiranih osoba.

Prijedlogom za pokretanje postupka radi ocjene ustavnosti osporena je
ustavnost odredbe članka 36. i drugih sličnih odredaba Zakona
(prijedlog ne navodi kojih sličnih odredaba zakona) zbog njihove
suprotnosti s odredbama članka 49. Ustava Republike Hrvatske jer
da se njima ograničava tržišna sloboda, brzi protok robe te da osporava
napredak gospodarstva što da je neprimjereno tržišnom gospodarstvu.

Ustavni sud Republike Hrvatske prihvatio je prijedlog svojim rješenjem
od 1. lipnja 1994. godine pokrenuo postupak za ocjenu ustavnosti odredaba
zakona navedenih u izreci ove odluke. Rješenje o pokretanju postupka objavljen
je u "Narodnim novinama", broj 49/92.

Ovim rješenjem Sud je ocijenio osnovanim razloge navedene u prijedlogu,
ne samo u pogledu odredbe članka 36. Zakona, nego i u pogledu odredaba
članka 24. Zakona, te je odlučio da se ispita usklađenost
i te zakonske odredbe s odredbama stavka 1. članka 49. Ustava Republike
Hrvatske, odredbama stavka 2. članka 50. Ustava Republike Hrvatske,
te s odredbama članka 68. Ustava, posebice s odredbam stavka 1.
i 4. članka 68. Ustava, kojima se jamči sloboda znanstvenog,
kulturnog i umjetničkog stvaralaštva, te zaštita moralnih i materijalnih
prava koja proistječu iz znastvenog, kulturnog i umjetničkog,
te intelektualnog i drugog stvaralačkog rada.

Rješenje je dostavljeno i Saboru Republike Hrvatske radi odgovora na
navode iz obrazloženja. Sabor nije odgovorio.

Po provedenom ustavno-sudskom postupku Sud je odlučio ukinuti
u izreci navedene odredbe zakona iz slijedećih razloga.

Poduzetnička i tržišna sloboda temelj su gospodarskog ustroja
Republike Hrvatske kako je to utemeljeno odredbom stavka 1. članka
49. Ustava Republike Hrvatske. Osporenim zakonskim odredbama, posebice
odredbom članka 24. Zakona, ograničava se tržišna sloboda
građana - pojedinaca. Njima je, naime, dozvoljeno izdavati samo izvorna
vlastita književna, stručna i znanstvena djela i djela na koima
su nasljedstvom stekli autorsko pravo što nije u skladu s navedenom ustavnom
odredbom kojom je proklamirana tržišna sloboda. Nema sumnje, da temeljem
navedene ustavne odredbe pojedinac smije i može izdavati i tuđa književna,
stručna i znanstvena djela, a ne samo vlasiita djela.

Odredba članka 36. Zakona, koja propisuje da je izdavač
za prvo i svako izmijenjeno izdanje knjiga i drugih publikacija, dužan
pribaviti stručno mišljenje (recenziju) dviju ili više stručno
kvalificiranih osoba (recenzenata), ograničava poduzetničku
i tržišnu slobodu proklamiranu navedenom ustavnom odredbom jer se pisano
djelo ne može objaviti bez povoljne recenzije.

Osporene zakonske odredbe nisu u skladu ni s odredbom stavka 2. članka
50. Ustava jer se po toj ustavnoj odredbi poduzetnička sloboda i
vlasnička prava mogu iznimno zakonom ograničiti ali samo
radi zaštite interesa i sigurnosti Republike, što ovdje nije slučaj.
Osporene zakonske odredbe očito ne štite ni interes ni sigurnost
Republike, već su ostatak prošlog sustava, obzirom da zakon do danas
nije

usklađen s odredbama Ustava Republike Hrvatske.

Navedene zakonske odredbe, posebice odredba članka 24. Zakona,
po ocjeni Suda, suprotne su i ustavnoj odredbi iz stavka 1. članka
68. Ustava jer ograničavaju slobodu znanstvenog, kulturnog, umjetničkog,
intelektualnog i drugog stvaralaštva.

Iz navedenih razloga Sud je ukinuo u izreci navedene zakonske odredbe.

Objava odluke temelji se na odredbi članka 20. stavka 1. Ustavnog
zakona o Ustavnom sudu Republike Hrvatske ("Narodne novine",
broj 13/1991.).

Broj: U-I-46/ 1992

Zagreb, 11. siječnja 1995.

USTAVNI SUD REPUBLIKE HRVATSKE

Predsjednik

**Jadranko Crnić,** v. r.

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Odluka, NN 5/1995-66